ممشاد علوی

خواجہ ممشاد علوی دینوری آپ کا شمار جلیل القدر مشائخ و صاحبان علوم ظاہری و باطنی میں ہوتا ہے۔
 لقب 
ان کا لقب کریم الدین آپ ابو ہبیرہ بصری کے مرید خاص تھے۔
 ولادت 
آپ ایران کے دینور علاقے میں پیدا ہوئے۔ یہاں سے عراق بغداد علم حاصل کرنے کی غرض سے گئے جو اُن دنوں علوم و فنون کا مرکز ہوا کرتا تھا اور ساری دنیا سے طلبہ یہاں آیا کرتے تھے۔ آپ دنیاوی دولت رکھتے تھے اور سخی بھی تھے لہٰذا ضرورت مندوں کا خیال رکھتے تھے۔ آپ  ابو ہبیرہ بصری  کے مرید خاص تھے۔ جب مزاج پر روحانیت کا غلبہ ہوا تو تمام دولت غریبوں اور مسکینوں پر خرچ کردی۔ باطنی اشارہ پاکر ہبیرہ بصری سے بیعت کی اور عبادت و ریاضت کے بعد باطنی کمال کی تکمیل ہوئی۔ مرشد نے اپنا کمبل عطا فرمایا اور اپنا جانشین بنایا۔ آپ  کا شمار جلیل القدر مشائخ و صاحبان علوم ظاہری و باطنی میں ہوتا ہے آپ  سے عجیب و غریب کرامات ظاہر ہوئیں چنانچہ کہا جاتا ہے کے آپ  اپنی ولادت کے دن سے ہی صائم الدہر تھے اور ایام شیر خوارگی میں بھی دن کے وقت دودھ نہ پیا کرتے۔خزینۃ الاصفیاءجلد دوم،غلام سرور لاہوری،صفحہ 36مکتبہ نبویہ لاہور
 سخاوت 
ممشاد علوی دینوری ابتدائی زندگی میں بڑے صاحب ثروت اور دنیا دار تھے۔ مگر جب اللہ سے لگاؤ ہوا تو سب کچھ غریبوں میں تقسیم کر دیا۔ اور مکہ مکرمہ روانہ ہو گئے اور فرمایا کہ اے اللہ میں نے اپنے عزیزو اقارب کو تیرے سپرد کر دیا ہے۔ اب انھیں رزق دینا تیرا کام ہے۔
ایک دن دوران سفر ایک شخص کو دیکھا کہ سر پر کھانا رکھے تیز تیز جا رہا تھا۔ آپ نے پوچھا تم کون ہو اور یہ کھانا کس کے لیے ہے۔ اس شخص نے کہا میں رجال الغیب سے ہوں۔ یہ کھانا تمھارے اہل و عیال کے لیے ہے۔ مجھے اللہ نے حکم دیا ہے کہ ہر روز انھیں کھانا پہنچاؤں۔
 علوی وجہ تسمیہ 
جس دن ممشاد علوی دینوری نے خرقہ خلافت پہنا۔ خواجہ ہبیرہ بصری نے آپ کو فرمایا اے علو ! جا تمھارا کام بھی علو (اعلٰی) ہو گیا۔ وضو کر کے ہمارے پاس آؤ۔ ممشاد علوی دینوری وضو کرکے آئے تو ہبیرہ بصری نے آپ کا ہاتھ پکڑا اور آسمان کی طرف منہ کر کے کہا اے اللہ علو کو درویشی عطا فرما دے۔ یہ بات سنتے ہی ممشاد علوی دینوری بیہوش ہو گئے۔ چند لمحوں کے بعد ہوش میں آئے تو پھر بیہوش ہو گئے۔ اس طرح چالیس با ر بیہوش ہوئے۔ آخرہبیرہ بصری نے اپنا لعاب دہن منہ میں ڈالا تو پوری طرح ہوش میں آ گئے اور آپ کے قدموں میں گر گئے۔ ہبیرہ بصری نے فرمایا علو تمھیں اپنے مطلب کا دیدار ہو گیا ہے۔ ممشاد علوی دینوری نے عرض کیا کہ میں تیس سال تک مجاہدہ کرتا رہا، ریاضتیں کیں مگر یہ مقام نہ پا سکا۔ آج آپ کی وساطت سے ایک لمحہ میں پہنچ گیا ہوں اور بے پناہ دولت ملی ہے۔ ہبیرہ بصری نے آپ کو اپنا خرقہ پہنایا اور اپنے مصلیٰ پر بٹھا کر ارشاد و سلوک کی اجازت دی۔خزینۃ الاصفیاءجلد دوم، غلام سرور لاہوری،صفحہ 35مکتبہ نبویہ لاہور
تذکرۃ الاصفیاء اور مشائخ چشت کے بعض دوسرے رشحات میں لکھا ہے کہ علی دینوری  اور ممشاد دینوری  دونوں ایک ہی شخصیت ہیں اور انھیں ممشاد علو دینوری  لکھا جاتا ہے لیکن دارا شکوہ کے مطابق نفحات الانس اور بعض دوسری کتب سے یہ تفہیم ہوتی ہے کہ علو دینوری  اور ممشاد دینوری  علاحدہ علاحدہ شخصیات ہیں چنانچہ دارا شکوہ نے ممشاد دینوری  کا تذکرہ سلسلہ سہروردیہ کے مشائخ عظام میں علاحدہ سے کیا ہے۔ دارا شکوہ نے انھیں سیدالطائفہ جنید بغدادی  کا مرید بتایا ہے اور ان کا سال وفات 298ھ تحریر کیا ہے۔خزینۃ الاصفیاءجلد دوم، غلام سرور لاہوری،صفحہ 37مکتبہ نبویہ لاہورسفینۃ الاولیاء : از شہزادہ دارا شکوہ قادری
 وصال 
آپ 4 محرم الحرام 298ھ کو اس دار فانی سے رخصت ہوئے۔ آپ کی آخری آرام گاہ دینور میں ہے۔
 حوالہ جات 

زمرہ:چشتی شخصیات
زمرہ:چشتیہ
زمرہ:911ء کی وفیات
زمرہ:نویں صدی کی عباسی شخصیات
زمرہ:دسویں صدی کی عباسی شخصیات
زمرہ:صوفی اولیا
زمرہ:سنی علماء اسلام
زمرہ:بغداد کی شخصیات
زمرہ:ایرانی صوفیاء
زمرہ:عراقی صوفیاء
زمرہ:ایرانی مسلمان صوفیاء